Kegyelem néktek és békesség, Istentől, a mi Atyánktól és az Úr Jézus Krisztustól! Ámen!

Hallgassa meg a keresztény gyülekezet azt a Szent Igét, amely Ige a mai alkalmunk prédikációs alapigéje, és amely Igét megírva találunk Ézsaiás könyvének 40. fejezetében az 1. verstől a 11.-ig a következőképpen.

**Vigasztaljátok, vigasztaljátok népemet! – mondja Istenetek. Szóljatok Jeruzsálem szívéhez, és hirdessétek neki, hogy letelt rabsága, megbűnhődött bűnéért, hiszen kétszeresen sújtotta az Úr minden vétkéért.**

**Egy hang kiált: Építsetek utat a pusztában az Úrnak! Készítsetek egyenes utat a kietlenben Istenünknek! Emelkedjék föl minden völgy, süllyedjen le minden hegy és halom, legyen az egyetlen egyenessé és a dombvidék síksaggá! Mert megjelenik az Úr dicsősége, látni fogja minden ember egyaránt. – Az Úr maga mondja ezt.**

**Egy hang szól: Kiálts! Én kérdeztem: Mit kiáltsak? Minden test csak fű, és minden szépsége, mint mezei virágé. Elszárad a fű, elhervad a virág, ha ráfúj az Úr szele. – Bizony csak fű a nép! Elszárad a fű, elhervad a virág, de Istenünk igéje örökre megmarad.**

**Magas hegyre menj föl, ki örömhírt viszel Sionnak, kiálts erős hangon, ki örömhírt viszel Jeruzsálemnek! Kiálts, ne félj! Mondd Júda városainak: Itt van Istenetek! Az én Uram, az Úr jön hatalommal, karja uralkodik. Vele jön szerzeménye, előtte jön, amiért fáradozott. Mint pásztor, úgy legelteti nyáját, karjára gyűjti a bárányokat, ölébe veszi őket, az anyajuhokat szelíden terelgeti. Ámen!**

Mélységbe rogytam,

Sötétben kóboroltam,

Nyomorúságban

Éltem e nagy világban.

Én nem is éltem,

Csak úgy voltam és féltem

Felfeszítve

A rám mért szenvedésre.

Míg jött valaki,

Hogy végre megszabadítson,

Sebzett lelkemre

Húsvéti hajnalt borítson.

Kértem: csak egy perc,

Mélybõl valamit hadd hozzak fel!

Semmi egyebet,

Csak a tudatot, hogy jártam idelent.

Ez a tudat elkísér,

Küzdelmeimben segítség,

Bátorítás, nem más.

A legnagyobb mélybõl is van feltámadás!

Kedves Testvérek!

 Ahogyan ez a vers is belevág a kegyetlen igazságba, úgy hasít belénk is sokszor az érzés, hogy nem látjuk magunk körül a kiutat. Hegyekben tornyosulnak körülöttünk a gondok. Az adventi időszak *évről-évre* megterhel bennünket. Nem tudunk szeretteinknek karácsonyra ajándékot venni, nincs idő a süteménysütésre és a munkahelyen is szükség van még egy utolsó helytállásra. Belesüllyedünk a hétköznapjaink völgyébe.

 A kétségbeesésben mindig csak a magunk szeméből látjuk a dolgokat. Panaszkodunk, reménytelennek érzünk mindent. Ahogyan Izrael népe is a fogság idején.

Ez egy próbatétel. Hiszen könnyű hinni, ha mindenem megvan, ha tapasztalataim is azt támasztják alá, hogyha bízom Istenben, mindent megkaphatok. A **Hiszem, ha látom! -** mondás is valahogy ezt az emberi gyengeségünket mutatja meg. Azt gondoljuk, hogy Isten garanciája az egészségnek, jólétnek és biztonságnak. De mi van akkor, ha semmink sincs ezek közül az alapvető dolgok közül. Mondhatnánk, hogy üres kézzel az embernek nincs mit veszítenie, akkor miért ne építenénk utat a pusztában? Miért ne keresnénk valami erőnk feletti kiutat a kétségbeesésből? Egyedül Ézsaiás az, aki az Úr szemszögéből közelít a szörnyű helyzetben, aki észreveszi ezt, aki a remény felől közelíti meg Izrael sorsát.

 Buzdít, bátorít. Építs, mert megyek hozzád! Megyek hozzád, mert enyém vagy! Enyém vagy! Talán nem is nekünk kell megtenni ezt az útépítést? Csak hagyni, hogy az Isten kegyelme munkálja ezt meg bennünk. A puszta se nem sivatag, se nem legelő, Palesztina területén. Száraz, kopár, sós, víztelen és mészköves. A félelem színhelye, ahol az ember a saját szenvedéseivel néz szembe. Nem véletlenül ott kísérti meg az ördög Jézust. Nem véletlen olyan hatalmas dolog, hogy 40 év pusztai vándorlás után letelepedhetett Izrael népe Kánaán földjén. Ha életem legkietlenebb pusztájában is hiszem, hogy Istenem az Úr, akkor megszűnnek előttem a hegyek és völgyek nem lesznek előttem természeti akadályok. Ha a forróság ellenére, ha a szomjúság ellenére, ha az egyedüllét ellenére, teret engedek annak, akié vagyok.

Tehát nem azért építjük az utat, mert az visz valahová, nem arra kapunk felszólítást, hogy eljussunk valahová. Hanem, hogy valaki eljöhessen rajta keresztül hozzánk, az övéihez.

 Az ószövetségi kontextusban nem találunk olyan értelmezését az útnak, amelynek a célja az embert vonzza, hanem mindig Isten parancsa határozta meg. Ezzel szemben az Újszövetség isteni útja maga Jézus Krisztus, akinek az életére lépve tanítványokként juthatunk el az Atyához. Hiszen ő maga mondja: „Én vagyok az út, az igazság és az élet, senki sem mehet az Atyához, csakis énáltalam.”

 „Késve rohantam egy találkozóra, amikor úgy döntöttem, taxit hívok. A telefonban a sofőr biztosított róla, tudja, hol kell felvennie, és nem figyelt útbaigazításomra. Hamarosan visszahívott azzal, hogy elvesztette az utat. Akkor már eléggé aggódva mondtam el neki újra, merre kell haladnia, egy közismert egyetemet adva meg viszonyítási pontnak. Újfent megerősítette, ismeri a helyet, és hamarosan ott lesz értem. Azonban másodjára is eltévedt. Néhány hasonló beszélgetés után végül megérkezett. Az útjelzők, melyeket megadtam tartózkodási helyemhez, teljesen világosak voltak, de a taxisofőr képtelen volt helyesen követni bármelyiket. Visszagondolva az esetre, ráébredtem, hogy lelki életünket illetően nagyon hasonlítunk arra a sofőrre. Akárcsak Tamás és Fülöp, saját tudásunkra támaszkodunk, ha nem ismerjük az utat. Van Bibliánk, Isten élő igéje, hogy az életben minden körülmények között átvezessen bennünket, azonban gyakran csak akkor követjük útmutatását, ha már elvétettük az utat.”

 Adventi rohanásunk, a hegyek, völgyek a nagyváros különböző pontjai, ahonnan nehezen találjuk meg a kiutat – mind-mind olyan elszomorító. Nehéz testvérek. Évről-évre krízis helyzetekbe kerülünk. A sötét nyomasztó idő sem segít ezen az érzésünkön. Elveszettnek érezzük magunkat.

De minden évben van egy ádvent, ami a sárga lámpája életünknek. Lassíts! Mert hamarosan meg kell állnod egy kicsit. Készülj! Mert hamarosan elindulhatsz. Készítsd elő az utadat, készítsd elő magadat, hogy azon az úton, ami maga Jézus Krisztus, azon indulj el. Hiszen egy krízishelyzetnek kétféle kiútja lehet: az egyik, hogy elveszünk benne, a másik pedig, hogy megerősödve, megújulva jövünk ki belőle. Ahogy a turista utak felfestéseinek, irányainak követése. Ha össze-vissza bolyongunk eltévedünk, de ha egyetlen egy jelet követünk végig, akkor megérkezünk.

Vezetés közben szoktam látni olyan vicces hirdető táblákat, amelyek szorosan egymást követik és valószínűleg egy reklámhoz tartozik, az elsőn mondjuk az áll, hogy a világ legjobb hamburgerezője, a másodikon pedig az, hogy túlment rajta.

Lassíts! Az egyházi esztendőben is minden évben kirakjuk ezt a négy gyertyát, nem is **egy** figyelmeztetést kapunk, hanem egyből **négyet**. Valamire fel kell készülni. Ezért meg kell állni, levegőt kell venni, minden mást félre tenni egy kicsit. Nem kell a gondjaink hegyeivel és életünk hullámvölgyével foglalkoznunk, mert ebben a pillanatban kiegyenesedik. Amikor majd megállunk, az idő középpontjában állunk meg és amikor elindulunk már nem egyedül leszünk, lesz egy útitársunk: Jézus Krisztus. Hiszen emberré lett, értünk, hogy váltságával minket is eljuttathasson az Atyához. És amikor ezt észrevesszük, akkor hangzanak imádságaink, hogy legközelebbre már előre tudjuk, hogy nem kell félni, mert mindig van kiút.

Kértem: csak egy perc,

Mélybõl valamit hadd hozzak fel!

Semmi egyebet,

Csak a tudatot, hogy jártam idelent.

Ez a tudat elkísér,

Küzdelmeimben segítség,

Bátorítás, nem más.

A legnagyobb mélybõl is van feltámadás!

Ámen!

Mindenható Istenünk, áldunk, hogy szent Fiadban közénk jöttél: hiszszük, hogy most is velünk vagy, és meghallgatsz bennünket, amikor az õ nevében könyörgünk hozzád.

Urunk, ne aggodalmaskodó és kételkedõ szívünkre tekints, hanem emlékezzél meg irgalmadról, és ragyogtasd ránk újra evangéliumod világosságát, hogy általa megerõsödjünk a hitben, és jó reménységgel, állhatatosan készüljünk

Szent Fiad eljövetelére! Jézus Krisztusért kérünk,

Urunk, hallgass meg minket!

Urunk, tedd egyházadat hûséges és igaz tanúddá az egész világon! Szabadítsd meg népedet a tudatlanság, a hamis tanítások és a lelki sötétség veszedelmétõl!

Szentlelked által tarts meg minket igéd igazságában, és add, hogy életünk a szolgálat és a szeretet jó gyümölcseit teremje! Jézus Krisztusért kérünk,

Urunk, hallgass meg minket!

Urunk, könyörgünk azért a békességért, amelyet egyedül Megváltónk adhat. Könyörgünk a benned hívõk egységéért; önmagunk és minden embertársunk üdvösségéért. Siess segítségünkre, és tarts meg minket a hitben, hogy soha el ne szakadjunk tõled, hanem tieid maradjunk, míg el nem jön országod, ahol hitünk látássá válik! Jézus Krisztusért kérünk,

Urunk, hallgass meg minket!

Urunk, irgalmadba ajánljuk beteg, megfáradt, megszomorodott testvéreinket.

Erõsítsd, bátorítsd és vigasztald õket, és adj nekik élõ reménységet! Az örvendezõknek pedig szenteld meg örömét, hogy ne mulasszanak el hálát adni minden ajándékodért és minden áldásért, amelyben nem érdemük szerint, hanem kegyelmed gazdagságából részesítetted õket. Jézus Krisztusért kérünk,

Urunk, hallgass meg minket!

Urunk, vedd oltalmadba mindenütt a világon a háborúk veszedelmében gyötrõdõ embertársainkat! Szabj határt a bûn okozta szenvedésnek, és vess gátat a gonosz szándékoknak! Segítsd diadalra az igazságot és a jóakaratot! Ígyteremts békességet mindenütt! Jézus Krisztusért kérünk,

Urunk, hallgass meg minket!

Urunk, oltalmazd hazánkat minden bajtól! Tartsd távol az elemi csapásokat, a járványokat és minden nyomorúságot! Áldd meg azok munkáját, akik a kormányzás felelõsségét viselik, hogy békés, csendes életet élhessünk! Jézus Krisztusért kérünk,

Urunk, hallgass meg minket!

Hallgass meg minket, Urunk, és vezess földi életünk minden napján az üdvösség felé, míg el nem jön örökkévaló országod, ahol színrõl színre láthatunk, és angyalaiddal együtt dicsõíthetünk téged, a mi Urunk, Jézus Krisztus által.

Ámen.